Az irreguláris migráció megelőzése érdekében az átkelőhelyek területén kívül a támaszponti felségterület rendőrsége kockázatalapú, hírszerzési információkra támaszkodó járőrözést végez. E tevékenységet a támaszponti felségterület vámhatósága és katonasága által folytatott járőrözés egészíti ki. A jelentéstételi időszak alatt drónokat állítottak üzembe be a zöld vonal felügyelete érdekében, valamint két hőkamerás és két reflektorral felszerelt jármű beszerzésére és bevetésére is sor került.

Noha nem tartozik a zöld vonalról szóló rendelet hatálya alá, a kormány ellenőrzése alatt álló területekről Ciprus északi részére irányuló kereskedelem a Ciprusi Kereskedelmi és Iparkamara számadatai szerint 2021-ben mintegy 39 %-kal, a 2020 évi 694 281 EUR-ról 420 253 EUR-ra csökkent. A kormány ellenőrzése alatt álló területekről Ciprus északi részére irányuló kereskedelem az ellentétes irányú kereskedelem 6,8 %-át teszi ki (2020-ban ez az arány 14,8 % volt).

A ciprusi török közösség továbbra is olyan kereskedelmet alkalmazott, amely a zöld vonalról szóló rendeletben foglalt korlátozásokat tükrözi. A ciprusi török érdekelt felek ennek fő okaként a helyi vállalkozások védelmét nevezték meg. Ezen túlmenően áruk a kormány ellenőrzése alatt álló területekről Ciprus északi részének irányában csak akkor értékesíthetők, ha azokra „behozatali engedélyt” adtak ki. Ezt a típusú „kereskedelmet” azonban nem mindig alkalmazzák következetesen.

2.2. Árutípus

2021-ben a forgalmazott termékek jellege nagyrészt stabil maradt. A leggyakrabban forgalmazott termékekké az építőanyagok váltak, őket követték a műanyagok, a bútorok és a friss hal .

Olyan új termékek jelentek meg, mint például az expandált polisztirolhab lemezek, az acél- és alumínium profilok, illetve rudak, valamint az acélajtók.

2.3. Szabálytalanságok

A Ciprusi Köztársaság két olyan konkrét szabálytalanságra hívta fel a Bizottság figyelmét, amelyek a jelentéstételi időszakban történtek.

Az első egy sárgarépa-szállítmányra vonatkozott, amelynek mintáit a Ciprusi Köztársaság általános állami laboratóriuma vizsgálta meg. A vizsgálatok során megállapították, hogy a linuron és a triadimenol növényvédőszerek maradványai meghaladják a megengedett határértéket. A Bizottság tájékoztatta a Ciprusi Török Kereskedelmi Kamarát, amely felkérte a gyártót, hogy tegyen meg minden szükséges intézkedést a vonatkozó szabályoknak és egészségügyi biztonsági szabványoknak való teljes körű megfelelés biztosítása érdekében.

A második eset egy olajbogyó-szállítmányra vonatkozott, amelynek mintáit szintén a Ciprusi Köztársaság általános állami laboratóriuma vizsgálta meg. A vizsgálatok során megállapították, hogy a cipermetrin növényvédőszer maradványai meghaladják a megengedett határértéket. A Bizottság tájékoztatta a Ciprusi Török Kereskedelmi Kamarát.

2.4. Az áruk mozgására vonatkozó akadályok és nehézségek

A vonalon áthaladó kereskedelem akadályai továbbra is fennállnak, és a Bizottság, valamint a ciprusi török fuvarozók szerint ez is oka a kereskedelem jelenlegi korlátozottságának.

Amint azt korábbi jelentések is megemlítették , a ciprusi török haszongépjárművek a kormány ellenőrzése alatt álló területekre való átlépésének kérdése továbbra is megoldásra vár, és egyelőre a 7,5 tonnát meghaladó súlyú ciprusi török haszongépjárművek csak akkor léphetik át a határvonalat, ha rendelkeznek a Ciprusi Köztársaság által kibocsátott, az uniós vívmányoknak teljes mértékben megfelelő okmányokkal. A Ciprusi Köztársaság hatóságai arról tájékoztatták a Bizottságot, hogy rendelkezéseket léptettek életbe annak érdekében, hogy a ciprusi törökök számára megkönnyítsék a műszaki vizsgálati bizonyítványok és a hivatásos járművezetői engedélyek megszerzését. E probléma megoldása nagyban elősegítené a kereskedelem fellendítését, mivel megkönnyítené az áruszállítást. Ezenkívül erősítené a kapcsolatokat a ciprusi gazdasági szereplők között, ezzel jelentősen hozzájárulva a két közösség közötti bizalom erősítéséhez. A Bizottság továbbra is együtt fog működni a Ciprusi Köztársaság hatóságaival és a ciprusi török közösséggel annak érdekében, hogy megoldást találjon erre a kérdésre.

Ahogyan az előző évek jelentései is megállapították, a Ciprusi Köztársaság hatóságai az egészségügyi hatóságok által a Ciprus északi részén alkalmazott előállítási folyamatra vonatkozóan felvetett aggályok miatt nem engednek át feldolgozott élelmiszereket és élelmiszerekkel érintkezésbe kerülő anyagokat. A Bizottság megerősítette a Ciprusi Köztársaság felé azt, hogy a szóban forgó termékek az alkalmazandó jogi keretek értelmében átvihetők a zöld vonalon. Bár a zöld vonalról szóló rendelet alkalmazása szerint a Ciprusi Köztársaság hatóságai az átkelőhelyeken vehetnek mintát a termékekből további vizsgálat céljából, nem akadályozhatják meg minden feldolgozott élelmiszer áthaladását. A Bizottság sajnálatát fejezi ki amiatt, hogy a jelentéstételi időszakban nem történt előrelépés e kérdés megoldása terén. A Bizottságot továbbra is aggodalommal tölti el a feldolgozott élelmiszerek kérdése, és a kérdést illetően további lépéseket tesz a Ciprusi Köztársaság hatóságainál.

Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteinek polcaira szeretnék eljuttatni, illetve ha e területeken áruikat és szolgáltatásaikat kívánják kereskedők, a kereskedelmet akadályozó nehézségekkel szembesülnek. A kereskedők továbbra is arról számolnak be, hogy a ciprusi görög fogyasztók részéről nincs kereslet a ciprusi török termékek iránt. Ezenfelül megemlítették, hogy mindkét közösség kereskedői számos adminisztratív problémával szembesülnek, amikor a másik közösséggel szeretnének üzleti kapcsolatba lépni; a zöld vonalon keresztül kereskedő ciprusi törökök például nehezen nyitnak számlát a kormány ellenőrzése alatt álló területeken található bankokban.

2.5. Árucsempészet

Az árucsempészet továbbra is elterjedt jelenség, ami a határvonalon keresztül történő irreguláris átkelések ellenőrzésének nehézségét tükrözi.

2021 folyamán a Ciprusi Köztársaság 1 518 alkalommal foglalt le csempészárut (az előző évben ez 494 alkalommal történt meg), ami 207 %-os növekedést jelent. Nőtt a mezőgazdasági termékek, valamint az állati eredetű és tejtermékek csempészete. A Ciprusi Köztársaság által a zöld vonalnál lefoglalt cigaretta és kézisodrásra szánt cigarettadohány mennyisége jelentősen nőtt: 246 460 cigaretta és 165 160 g kézisodrásra szánt cigarettadohány (az előző évben 78 620 cigaretta és 103 135 g dohány) került lefoglalásra. Ezenkívül 55 470 elektromoscigaretta-patront és 79 025 g vízipipadohányt is lefoglaltak. A többi lefoglalt termék között szerepelt még az alkohol, a személygépkocsik, az üzemanyag, a szellemi tulajdonjogokat sértő áruk, a gyógyszerek és a növényvédő szerek. A kerületi bíróságnál négy esetben folytattak büntetőeljárást árucsempészet miatt. Rendszerint adminisztratív bírságot és elkobzást alkalmaztak a kis mennyiségű cigarettacsempészet eseteiben.

A keleti támaszponti felségterület hatóságainak adatai szerint 2021-ben a keleti támaszponti felségterületen történt lefoglalások száma is jelentősen növekedett; 516 lefoglalásra került sor, míg ez a szám 2020-ban 138 volt.

Az ütközőzónában található Pyla falu ciprusi török lakosságának hagyományos ellátása vonatkozásában (a zöld vonalról szóló rendelet 4. cikkének (10) bekezdése), az építőanyag, hal, cigaretta stb. mennyiségét a keleti támaszponti terület igazgatási szervei ellenőrizték és tartották nyilván.

2.6. A kereskedelem elősegítése